Matla a Jesu moo a tswang teng. — Setshwantsho sa bara ba babedi. Fa Noa le lelapa la gagwe ba sena go tsena mo arakeng, Jehofa o ne a tswala kgoro. Batho ba ba neng ba le kwa ntle ba ne ba sa dumele le ka nako eo gore Morwalela o ne o tla tla. Mme metsi a ne a simolola go tshologa go tswa mo loaping ba sa lebelela! E ne e se pula e e tlwaelegileng. E ne e le pula e kgolo! Ka bonako fela ke fa metsi a elela, a dira modumo o mogolo. A ne a diga ditlhare tse dikgolo, a kgokolosa mafika a magolo jaaka e kete ke matlapana fela. Mme go ne ga direga eng ka batho ba ba neng ba le kwa ntle ga araka?— Jesu a re: ‘Morwalela o ne wa tla mme wa ba gogola botlhe.’ Batho botlhe ba ba neng ba le kwa ntle ga araka ba ne ba swa. Ka ntlha yang?— Jesu a re ‘ga ba a ka ba tlhokomela.’ Ga ba a ka ba reetsa!—Mathaio 24:39; Genesise 6:5-7.